CELEX: 32021R0505
Language: bg
Date: 2021-03-23 00:00:00
Title: Регламент за изпълнение (ЕС) 2021/505 на Комисията от 23 март 2021 година относно отказ за предоставяне на разрешение за употреба на фосфорна киселина 60 % върху носител от силициев диоксид като фуражна добавка, принадлежаща към функционалната група „консерванти“ (текст от значение за ЕИП)

24.3.2021   
               
               
                  BG
               
               
                  Официален вестник на Европейския съюз
               
               
                  L 102/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/505 НА КОМИСИЯТА
         от 23 март 2021 година
         относно отказ за предоставяне на разрешение за употреба на фосфорна киселина 60 % върху носител от силициев диоксид като фуражна добавка, принадлежаща към функционалната група „консерванти“
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
         като има предвид, че:
         
                     (1)
                  
                  
                     В Регламент (ЕО) № 1831/2003 се предвижда разрешителен режим за добавките, предназначени за употреба при храненето на животните, и се посочват основанията и процедурите за предоставянето или отказването на такова разрешение. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).
                  
               
                     (2)
                  
                  
                     С Директива 70/524/ЕИО беше разрешена безсрочната употреба на ортофосфорна киселина като фуражна добавка за всички животински видове. Впоследствие добавката беше вписана в Регистъра на фуражните добавки като съществуващ продукт в съответствие с член 10, параграф 1 от Регламент (ЕО) № 1831/2003.
                  
               
                     (3)
                  
                  
                     В съответствие с член 10, параграф 2 от Регламент (ЕО) № 1831/2003 във връзка с член 7 от същия регламент до Комисията бяха подадени две заявления за повторна оценка на ортофосфорната киселина.
                  
               
                     (4)
                  
                  
                     Първото от тези заявления се отнасяше до препарат от ортофосфорна киселина (67 %—85,7 %) w/w (воден разтвор). Препаратът беше разрешен с Регламент за изпълнение (ЕС) № 1055/2013 на Комисията (3) като фуражна добавка за всички видове животни за срок от 10 години.
                  
               
                     (5)
                  
                  
                     Второто заявление беше подадено за извършване на повторна оценка на фосфорна киселина 60 % върху носител от силициев диоксид като фуражна добавка за всички видове животни. Заявителят поиска добавката да бъде класифицирана в категорията „технологични добавки“ и във функционалната група „консерванти“. Посоченото заявление бе придружено от данните и документите, изисквани съгласно член 7, параграф 3 от Регламент (ЕО) № 1831/2003.
                  
               
                     (6)
                  
                  
                     В становището си от 17 март 2020 г. (4) Европейският орган за безопасност на храните („Органът“) заключи, че предвид ограничените данни, предоставени в първоначалното досие, и липсата на отговор от заявителя на няколко искания на Органа за допълнителна информация — първото от 22 юли 2011 г. и последното от 3 март 2020 г. — не е в състояние да даде становище относно безопасността и ефикасността на фосфорната киселина 60 % върху носител от силициев диоксид като фуражна добавка за всички видове животни.
                  
               
                     (7)
                  
                  
                     Освен това на 8 май 2020 г. Комисията поиска от заявителя да предостави информация относно последващите действия по съответното заявление, но не получи отговор.
                  
               
                     (8)
                  
                  
                     Съгласно член 5, параграф 1 от Регламент (ЕО) № 1831/2003 заявителят трябва да докаже по адекватен и достатъчен начин, в съответствие с мерките за прилагане (5) на Регламент (ЕО) № 1831/2003, че добавката отговаря на условията за разрешаване, определени в посочения регламент.
                  
               
                     (9)
                  
                  
                     Тъй като заявителят не предостави исканата информация и данни, които да позволят на Органа да оцени безопасността и ефикасността на фосфорната киселина 60 % върху носител от силициев диоксид, не бе установено, че при предложените условия на употреба добавката не се отразява неблагоприятно върху здравето на животните, здравето на човека и върху околната среда и че има поне една от характеристиките, посочени в член 5, параграф 3 от Регламент (ЕО) № 1831/2003.
                  
               
                     (10)
                  
                  
                     При оценката на фосфорна киселина 60 % върху носител от силициев диоксид беше установено, че предвидените в член 5 от Регламент (ЕО) № 1831/2003 условия за издаване на разрешение не са изпълнени. Съответно следва да бъде отказано предоставянето на разрешение за употреба на добавката.
                  
               
                     (11)
                  
                  
                     Поради това фосфорната киселина 60 % върху носител от силициев диоксид като съществуващ продукт по смисъла на член 10 от Регламент (ЕО) № 1831/2003, както и съдържащите я фуражи, следва да бъдат изтеглени от пазара. Следва обаче да се предвиди ограничен срок за изтегляне от пазара на съществуващите запаси от добавката и нейните премикси, както и съдържащите ги фуражи, за да се даде възможност на операторите да изпълнят надлежно задължението за изтегляне.
                  
               
                     (12)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Отказ за предоставяне на разрешение
            Отказва се предоставянето на разрешение за употреба на фосфорна киселина 60 % върху носител от силициев диоксид като фуражна добавка, принадлежаща към категорията „технологични добавки“ и функционалната група „консерванти“.
         
         
            Член 2
            Изтегляне от пазара
            
               1.   Съществуващите наличности от добавката, посочена в член 1, и съдържащите я премикси се изтеглят от пазара в срок до 13 октомври 2021 г.
            
            
               2.   Фуражните суровини и комбинираните фуражи, които са предназначени за животни, отглеждани за производство на храни, и са произведени с добавката или премиксите, посочени в параграф 1, преди 13 октомври 2021 г., се изтеглят от пазара в срок до 13 април 2022 г.
            
            
               3.   Фуражните суровини и комбинираните фуражи, предназначени за животни, които не се отглеждат за производство на храни, и произведени с добавката или премиксите, посочени в параграф 1, преди 13 октомври 2021 г., се изтеглят от пазара в срок до 13 април 2023 г.
            
         
         
            Член 3
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 23 март 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 268, 18.10.2003 г., стр. 29.
         
            (2)  Директива 70/524/ЕИО на Съвета от 23 ноември 1970 г. относно добавките при храненето на животни (ОВ L 270, 14.12.1970 г., стр. 1).
         
            (3)  Регламент за изпълнение (ЕС) № 1055/2013 на Комисията от 25 октомври 2013 г. за разрешаване на препарат от ортофосфорна киселина като фуражна добавка за всички видове животни (ОВ L 288, 30.10.2013 г., стр. 57).
         
            (4)  EFSA Journal (Бюлетин на ЕОБХ) 2020;18(4):6064.
         
            (5)  Регламент (ЕО) № 429/2008 на Комисията от 25 април 2008 г. относно подробни правила за прилагане на Регламент (ЕО) № 1831/2003 на Европейския парламент и на Съвета по отношение на подготовката и представянето на заявления и оценката и разрешаването на фуражни добавки (ОВ L 133, 22.5.2008 г., стр. 1).